Dame i gospodo narodni poslanici, očigledno da je parlament u krizi. Kriza je nastala iz unutrašnjeg sukoba DOS-a, a ogleda se u činjenici da parlament ne može da obezbedi potrebnu većinu. Ako obezbeđuje, onda obezbeđuje teško, na volšeban način u više slučajeva. Ono što mi srpski radikali predlažemo, da bi se ta kriza smirila i sprečila, to je da ipak morate pokazati bar toliko tolerantnosti, ne zbog nas opozicionih poslanika, koliko zbog javnosti Srbije, da ova skupština radi onako kako to propisuje akt koji se zove Poslovnik o radu Skupštine. Gospodo, počeli ste na pogrešan način da radite, na pogrešan način mislite da ćete tu krizu prevazići, na način što primenjujete silu, tako što izdajete nalog policiji, službi obezbeđenja, da izbacuje poslanike Srpske radikalne stranke iz ove sale, mislite da ćete to moći da sprovodite dok je vama volja.
Predlog.
Nećete, gospodo, moći. Drugi način koji možete da primenite, a neće nas iznenaditi, jeste taj da uvedete novo pravilo, jer kod vas više nema presedana, a to je da se u Skupštini može glasati, da se u radu skupštinskom može učestvovati putem telefona, preko kompjutera, iz aviona, iz autobusa, iz bolnice, jer vam od toga zavisi broj prisutnih poslanika.
Da li je to vaš predlog, gospodine Mirčiću?
Polako samo, nemojte da budete nervozni, vaša histerija je juče dovela do krize parlamenta, vi niste svesni. Vi ste novi, sveži, kada je u pitanju staž u ovoj skupštini. Ta vaša histerija prouzrokuje i nemire u Srbiji. To što vi mislite ....
Gospodine Mirčiću, zbog povrede člana 99, a na osnovu člana 103, izričem prvu opomenu. Molim vas da stavite predlog, za koji ste dobili reč.
Apsolutno vas ništa ne čujem, a nikada vas nisam razumeo, kao što vas ne čuje i ne razume većina Srbije. Gospodo, možete ovu krizu prevazići i tako što ćete izbaciti sve poslanike, pogotovu poslanike Srpske radikalne stranke, naravno onako kako vi to znate, silom, tako što ćete izdavati naloge da tu silu primenjuje policija. Mi tim ljudima, koji rade taj posao, ne zameramo. Znamo šta oni misle, znamo kako se oni osećaju dok je vaša vlast na političkoj sceni Srbije. Možete vi tu krizu, gospodo, da rešite tako što ćete svojim prepoznatljivim metodama ucenjivati pojedine poslanike... (Predsednik: Vreme. Niste stavili predlog, a prošlo je dosta vremena)... možete vršiti pritisak. Predlog je, gospodo, srpskih radikala, da krenete, da nastavite, tačnije rečeno, sa izbacivanjem poslanika iz ove skupštine, silom, onako kako vi to umete i znate; onako kako vi propagirate demokratska sredstva koja se ogledaju u tome da se fizički izbacuju poslanici iz ove skupštine; ili silom, privodeći poslanike drugih poslaničkih partija koje su u okviru DOS-a.Ta sila ima svoj vek trajanja. Nemojte misliti da vam se ta sila neće obiti o glavu. Drugo, imate sasvim normalno rešenje, a to je da vratite na ovoj tački dnevnog reda raspravu, da se raspravlja u načelu. [[Žagor.]] Nemojte žuriti. Što ste nervozni?
Gospodine Mirčiću, drugi put vas upozoravam da ste prekoračili vreme. Peti je minut.
Tvrdite da imate 131 poslanika. To vam je stabilna većina. Možete samo da mi oduzmete reč onog trenutka kad, svojim već oprobanim metodama, prekinete Skupštinu, uvedete obezbeđenje, uvedete policiju da me izbacuje. Nikako drugačije ne možete, gospođo Mićić. A vi, kao dama, pokazujete te manire od samog početka, da vam je to najbolji damski manir, tako što policijom izbacujete...
Da li vi, gospodine Mirčiću, kršite Poslovnik time što ne govorite o predlogu i time što ste već za dva minuta prekoračili dozvoljeno vreme?
Poslovnik više niko ne može u ovom zasedanju kršiti, jer ste ga vi prekršili na ovoj tački dnevnog reda - niste dali raspravu u načelu. Izbacili ste poslanike koji su se javljali za reč. Juče ste zamenika šefa poslaničke grupe Tomislava Nikolića izbacili, fizički i brutalno, iz ove skupštine, pa ste to iskoristili da vršite propagandu, da obmanjujete Srbiju. Kako možete vi koji najviše kršite ovaj poslovnik da nekoga opominjete?
Gospodine Mirčiću, šesti minut. [[Žagor.]]
Ne možete da opominjete. [[Žagor]] Može, ovaj moj govor će trajati onoliko koliko želim, a ne da mi vi oduzimate reč.
Gospodine Mirčiću, izričem vam drugu opomenu... (Milorad Mirčić: To što vi izričete opomenu, samo vi radite svoj posao, vi ste pravi profesionalac...) ... zbog prekoračenja vremena od tri minuta. Koristili ste duplo više vremena.
Samo, nemojte se zavaravati, i vi ćete tako proći u jednom trenutku kada ne bude trgovina unutar DOS-a iskazivala interes da sedite tu, i vi ćete biti izbačeni iz ove skupštine. A vi, gospodo, što sedite, doduše u malom broju, časnih i poštenih ljudi, umnih ljudi, unutar DOS-a, vodite računa; vi znate čemu vodi ovo nasilje. Sačuvajte, dok je još trenutak, bar malo tog dostojanstva, jer sada je u pitanju jedan koalicioni partner koga želite eliminisati. Postavlja se realno pitanje - ko je sledeći?
Gospodine Mirčiću, posle tri upozorenja, zbog prekoračenja vremena, zbog toga što se ne držite teme, oduzimam vam reč i molim vas da siđete sa govornice.
Kada prema nama, opozicionim poslanicima, ovako okrutno nastupate, mogu misliti kako će prema vama koji ste unutar DOS-a. Možete vi mene opominjati koliko god hoćete. Rekao sam vam...
Isključujem mikrofon govorniku, koji neće da se skloni sa govornice. Na član 16. amandman su zajedno podneli narodni poslanici Branislav Ivković i Bora Stanimirović. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li predstavnik podnosilaca amandmana želi reč? (Ne.) Da li neko drugi od ovlašćenih učesnika u raspravi želi reč? (Ne.) Stavljam na glasanje ovaj amandman. Za šest, protiv 119, uzdržana dva, nije glasalo 49, od 176 narodnih poslanika. Konstatujem da Narodna skupština nije prihvatila ovaj amandman. Narodni poslanici Đura Lazić i Toma Bušetić zajedno su, jednim amandmanom, predložili izmenu člana 17. i da se posle člana 17. doda novi član 17a. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li predstavnik podnosilaca amandmana želi reč? Izvolite, reč ima narodni poslanik Toma Bušetić. Molim narodnog poslanika Milorada Mirčića da se udalji sa govornice da bi reč dobio narodni poslanik Toma Bušetić. Molim vas da omogućite rad parlamentu i poslaniku koji je dobio reč. Gospodine Mirčiću [[Žagor, poslanik Mirčić i dalje ostaje za govornicom]] Gospodine Bušetiću, da li biste vi prihvatili da iskoristite pravo na reč preko ovog mikrofona? [[Žagor.]] Ne. Pošto narodni poslanik Milorad Mirčić odbija da se udalji sa govornice, a već mu je oduzeta reč, predlažem Narodnoj skupštini da donese meru udaljenja narodnog poslanika Milorada Mirčića. Za 121, protiv jedan, uzdržan jedan, nije glasalo 54, od ukupno 177 narodnih poslanika. Konstatujem da je Narodna skupština donela odluku o meri udaljenja narodnog poslanika Milorada Mirčića. Molim narodnog poslanika Milorada Mirčića da napusti salu, da bismo mogli da nastavimo rad. (Poslanik Mirčić i dalje ostaje za govornicom.) Ako ne, određujem pauzu i pozivam službu obezbeđenja da izvrši svoju obavezu. Izvinjavam se narodnom poslaniku Tomi Bušetiću što mu je onemogućeno da iskoristi pravo na reč, pa ćemo to ispraviti u nastavku sednice. Molim sve narodne poslanike da izađu iz sale da bi služba obezbeđenja mogla da obavi svoj posao. (Poslanik Mirčić odlazi sa govornice.) Pošto se narodni poslanik Mirčić udaljio sa govornice, nastavljamo rad. [[Žagor.]] Molim narodnog poslanika da napusti salu. Znači, nastavljate povredu, ostajete u sali. U redu, pauza od 10 minuta. Molim narodne poslanike da izađu iz sale. [[Posle pauze - 12,45.]] Dame i gospodo narodni poslanici, radi nastavka sednice molim vas da utvrdimo kvorum i da ubacite vaše identifikacione kartice u poslaničke jedinice. Konstatujem da imamo kvorum i možemo nastaviti rad. Reč ima narodni poslanik Toma Bušetić, podnosilac amandmana na član 17. Predloga zakona o ministarstvima. Još jednom vam se izvinjavam zbog prethodnog incidenta.
Uvažene kolege narodni poslanici, SPS je predložila da se Ministarstvo za prosvetu i sport razdvoji tako da imamo posebno ministarstvo za prosvetu i posebno ministarstvo za omladinu i sport. Razlozi su višestruki. Prvo, možda bi na ovaj način Ministarstvo prosvete počelo da se bavi stvarnim i ozbiljnim problemima, a ne samo prekrajanjem istorije i stalnim podizanjem školarine. Sa druge strane, ukazujem na potrebu postojanja ministarstva za sport i omladinu, imajući u vidu naše sportske rezultate. Da ovo ministarstvo ne postoji ni u jednoj drugoj zemlji, u Srbiji bi moralo da postoji ministarstvo za sport iz pijeteta prema našim sportistima. Samo su naši košarkaši, vaterpolisti, odbojkaši i rukometaši bili rame uz rame sa najvećim zemljama sveta, sa Amerikom, Rusijom. Znači, i to je dovoljan razlog da imamo ministarstvo za sport i omladinu. No, očigledno je da parlamentarna većina nema razumevanje za ove naše veoma konstruktivne predloge, kao što najverovatnije ne bi imala razumevanje ni za naše brojne predloge vezane za ovaj zakon. Primera radi, naš predlog je bio i da se Ministarstvo za privredu ukine, jer jednostavno privreda u ovoj zemlji ne postoji. Naš je predlog bio da se Ministarstvo za trgovinu izdvoji kao posebno ministarstvo jer je samo u jednom danu uspelo da likvidira robne kuće i da 5.000 ljudi ostane bez posla. Kada je reč o Ministarstvu za rad i zapošljavanje, naš je predlog bio da se promeni naziv, da to bude ministarstvo nerada i otpuštanja, jer od dolaska DOS-a na vlast, od 5. oktobra, oko 300.000 ljudi je ostalo bez posla, pa i u delu Ministarstva za energetiku i rudarstvo. Taj odeljak vezan za rudarstvo treba ugasiti, jer naši najznačajniji rudnici, kao što su Bor i Majdanpek, su na izdisaju, a Trepča je okupirana. Sve su to bili dobri predlozi, ali imajući u vidu da je rasprava u načelu o ovom veoma važnom zakonu trajala pola minuta, nismo mogli vama da ukažemo na to, a možda biste vi nešto i prihvatili.
Da li se još neko prijavljuje za reč o ovom amandmanu? (Da.) Narodni poslanik Zoran Anđelković, ovlašćeni predstavnik poslaničke grupe SPS po ovoj tački dnevnog reda.
Došli smo do još jednog reformskog zakona, koliko vidim, ovde u Skupštini Republike Srbije, juče i danas pokušava da se usvoji i u kome se predviđa ponovo povraćaj određenih ministarstava koja su, takođe iz reformskih razloga, ukinuta pre par meseci ili pre godinu dana. Dobro, kada ste već konačno shvatili da je taj prethodni zakon o ministarstvima bio dobar i da je bilo dobro što je postojalo posebno ministarstvo za lokalnu samoupravu i posebno ministarstvo za ekologiju, onda bi bilo pametno da konačno shvatite da je taj zakon bio dobar i u onom delu koji je predviđao da postoji ministarstvo za omladinu i sport, posebno što danas nemamo ni na saveznom nivou ministarstvo za sport. Danas kada postoji mogućnost da se ovim novim zakonom predvidi i uvede ministarstvo za sport, to se ne predviđa, nego se zadržava Ministarstvo za prosvetu i sport. Predlažemo da se vrati ministarstvo za omladinu i sport. Uostalom, ako se vodi određena akcija protiv droge, ako se govori da treba da se ispituje, valjda to treba da radi ministarstvo za omladinu i sport, i da brine o omladini, sem ako to nije neki marketinški ili ekonomski potez da onaj ko vrši analizu iz toga stekne određeni profit. Ako nije to, onda je dobro da se formira ministarstvo za omladinu i sport koje će se baviti stvarno pitanjima nevladinih organizacija, posebno kada jedan od sledećih zakona, a to je zakon o formiranju nevladinih organizacija, dovodi u potpuno drugačiju poziciju i te nevladine omladinske organizacije. Mislim da brigu o tim nevladinim omladinskim organizacijama mora da preuzme, kao i vođenje svega toga, ministarstvo kao posebna institucija, ministarstvo za omladinu, posebno kada je reč o sportu. Nedopustivo je da u Srbiji koja je jedna od republika, država, koja ima toliko sportskih radnika i stručnjaka, nažalost, kao što vidimo, u poslednjih godinu dana ti sportski rezultati nisu onakvi kakvi su bili ranije. Ali, dobro, da bi bili dobri i da bi bili bolji neophodno je, i iz tih razloga, uvesti ministarstvo za sport. Mislim da se oko toga slažemo. Treći razlog zbog čega treba uvesti ministarstvo za sport jeste takođe činjenica da u ovihposlednjih godinu i po dana gotovo nijedan sportski objekat nije uz pomoć države Srbije urađen. Da bi se to obezbedilo u okviru ministarstva, treba obezbediti instituciju u okviru Vlade Republike Srbije, znači u okviru ministarstva koje bi se bavilo izgradnjom sportskih objekata.
Da li se još neko javlja za reč o ovom amandmanu? (Ne.) Stavljam na glasanje amandman. Za 26, protiv 115, uzdržan jedan, nije glasao 31, od 173 narodna poslanika. Konstatujem da Narodna skupština nije prihvatila ovaj amandman. (Dragoljub Stamenković, sa mesta: Predlog po Poslovniku.) Nemate pravo na predlog po Poslovniku. Postoji samo mogućnost da govorite o povredi Poslovnika, prema članu 97. Nemate pravo, nađite mi odredbu po kome imate pravo na predlog. Niste dobili reč. (Dragoljub Stamenković stoji za govornicom i govori, ali je mikrofon isključen.) Gospodine Stamenkoviću, niste dobili reč i molim vas da se ponašate u skladu sa članom 99. koji kaže: "Niko ne sme prići govornici dok mu predsednik Narodne skupštine to ne dozvoli". (Dragoljub Stamenković i dalje stoji za govornicom i govori.) Gospodine Stamenkoviću, niste dobili reč, izričem vam opomenu na osnovu člana 103. (Poslanik i dalje priča za govornicom.) Gospodine Stamenkoviću, molim vas da se udaljite sa govornice. Niste dobili reč. (Poslanik i dalje priča za govornicom.) Gospodine Stamenkoviću, izričem vam drugu opomenu. (Poslanik i dalje priča za govornicom.) Gospodine Stamenkoviću, posle dve opomene, izričem vam meru oduzimanja reči, prema članu 104. Poslovnika Narodne skupštine. Molim vas da se udaljite sa govornice. (Poslanik i dalje priča za govornicom.) Gospodine Stamenkoviću, još jednom vas molim da se udaljite sa govornice, pošto vam je oduzeta reč koju niste ni dobili. Stavljam na glasanje predlog Narodnoj skupštini da donese odluku o meri udaljenja za narodnog poslanika Dragoljuba Stamenkovića. Za 116, protiv dvoje, uzdržanih nema, nije glasalo 31, od 149 narodnih poslanika. Konstatujem da je Narodna skupština donela odluku o meri udaljenja za narodnog poslanika Dragoljuba Stamenkovića. Na član 17. amandman je podneo narodni poslanik Dragan Marković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Za reč se javio, povodom povrede Poslovnika, narodni poslanik Dragan Marković. Posle toga imate pravo na reč kao podnosilac amandmana. Izvolite.
Dame i gospodo narodni poslanici, predsednik ove skupštine od početka, odnosno od kada je na funkciji predsednika Skupštine, redovno krši Poslovnik o radu. Reklamiram povredu člana 81. U njemu se kaže, da je početak rada Skupštine u 10,00 sati. Predsednik Skupštine nikada nije bila na vreme, a u proseku je (obrazlažem predlog koji ću dati, a reklamiram član 81.) kasnila po sat i po vremena. Kaže da skupštinsko zasedanje košta 10.000 maraka. Skupštinsko zasedanje košta, gospodo, 30.000 maraka, jer ima 150 i nešto poslanika koji dolaze iz unutrašnjosti, njihova dnevnica sa putnim troškovima je u proseku oko 3.500 dinara. Dalje, predsednik Skupštine je prvi među jednakima, a juče je oduzela reč ovlašćenom predstavniku SSJ koji ima ovlašćenje da govori o svim tačkama dnevnog reda, jer smo na početku ove sednice dali takvo ovlašćenje. Predsednik Skupštine želi da bude kadija u ovoj skupštini. Predlažem da do kraja ova sednica traje 15 minuta, jer imamo još 15 tačaka. Po vama svaka tačka dnevnog reda, odnosno od juče, traje jedan minut. To nisam video ni u jednoj zemlji u Evropi [[žagor u sali]] , a vi se stalno pozivate na rad parlamenata u Evropi, dame i gospodo. Mi smo juče samo hteli da diskutujemo kulturno i da kažemo šta mislimo o predloženim ministarskim mestima. Hteli smo da kažemo budućem ministru za lokalnu samoupravu da su veliki problemi u gradovima Srbije, da građani gube posao, da Srbi sa Kosmeta u velikom broju ostaju bez svojih stanova, odnosno tamo gde su bili podstanari, da seljaci, dame i gospodo, ne znaju kolika je zaštitna cena poljoprivrednih proizvoda, pa da su penzioneri u pojedinim gradovima izgubili pomoć Crvenog krsta. Dame i gospodo, samo na to smo hteli da ukažemo. Hteli smo da kažemo budućem ministru zdravlja (a mi ne bismo glasali, jer suštinu ne bi promenila ta tri ministra) da izbaci kutije iz bolnica i škola, jer nisu nama prosvetni radnici, lekari korumpirani, dame i gospodo. Želimo da preusmerimo pažnju javnosti i da se građani Srbije bave tim problemima. SSJ traži smenu predsednika Skupštine, jer je ovo nedopustivo. Dalje, predsednik Skupštine, dame i gospodo, kaže da je ova skupština ogledalo Srbije. Nije ovo ogledalo Srbije. Srbija je mnogo lepša i bolja, ali zapamtite.... (Predsednik: Vreme.) ... da poslednji izbori nisu bili pravi izbori. To je bio referendum, dame i gospodo. Građani Srbije će izaći na izbore i ja vam tvrdim, tako kako kažu ankete koje su nama dostupne, a ne ove koje su vama naručene, da vi nećete imati preko 35% glasova kada svi iz DOS-a sakupite glasove. Molim vas da uvažite ovaj naš predlog, jer poslanici SSJ su samo želeli da kritikuju i poboljšaju ovaj zakon. Vi to niste prihvatili. Nema razloga, ne da mi gubimo vreme, nego da Srbiju svakog dana koštaju 15.000 maraka dnevnice i ono ostalo, a tu nije ...
Upozoravam vas na prekoračenje vremena.
Ako mi dozvolite da iskoristim i tri minuta koja imam.
Morate da pričate o amandmanu.
Ne mogu da pričam o amandmanu, jer ste juče oduzeli reč predsedniku SSJ, poštovana gospođo Mićić. Molim vas da kažete Srbiji zašto ste to uradili, jer ovlašćenje je bilo na vreme predato. Još jednom ponavljam, tražimo vašu smenu, jer vi više ne treba da budete ogledalo Srbije, jer Srbija ima mnogo lepše ogledalo od vas. Zahvaljujem.
Dobro. Treba da dam odgovor poslaniku, dužna sam da dam odgovor narodnom poslaniku. Prvo, za vašu informaciju, predsednica Narodne skupštine je svakog dana u Skupštini od 9 časova, znači pre 10 sam bila ovde u sali i juče i danas. Nije bilo poslanika SSJ koji se inače hvale da dolaze ovde u 10 časova. Isto tako ne dolaze u punom broju i kada se hvale da to rade. Druga stvar - ovlašćenje za gospodina Pelevića. Biću tolerantna pa ću ga prihvatiti. Inače, vaše ovlašćenje nije predato u pisarnici i nema, recimo, štambilj, kao ovlašćenje poslaničke grupe SPS. Mogla sam da kažem da ovo ovlašćenje ne postoji. Drugo, to nije moja odgovornost. Za takvu grešku odgovoran je sekretar Narodne skupštine i on će snositi potrebne konsekvence zbog toga. A u cilju toleranicje, iako nije kako bi trebalo, i ne postoji nikakav dokaz da ste vi ovo predali, zna se kako se to radi, evo, kao poslanička grupa SPS, predate pisarnici, izvinjavam se onda gospodinu Peleviću i danas će dobiti, ukoliko želi da govori, može dobiti reč, iako je manjkavo ovo ovlašćenje. Znači, ipak vam izlazim u susret. Reč ima gospodin Zoran Anđelković, povreda Poslovnika; ali vi ste ovlašćeni predstavnik, samo predsednik poslaničke grupe može o povredi Poslovnika govoriti. Reč ima gospodin Zoran Anđelković (replika).
Nadam se da je predsednica uspela da shvati šta je suština. Član 105. Poslovnika jasno kaže: "Narodni poslanik kome je izrečena mera udaljenja sa sednice dužan je da se odmah udalji iz sale u kojoj se sednica održava". Gospođo, zašto se nervirate (obraća se nekome u sali), želimo uspešno da radimo, da se poštuje Poslovnik. Nemate razloga da se nervirate, polako ćemo, sve po Poslovniku. U sledećem stavu kaže: "Ukoliko narodni poslanik odbije da se udalji sa sednice Narodne skupštine, predsednik Narodne skupštine će naložiti službi ovlašćenoj za održavanje reda u zgradi Narodne skupštine da tog poslanika udalji sa sednice (i nastavak) i odrediti pauzu do izvršenja mere udaljenja". Imajući u vidu da je predsednik ... znam da je tebi, druže moj, druže, nisam pogrešio (obraća se poslaniku u sali), nije smetalo ni kad si bio predsednik omladine od 65 godina, i tada sam znao da ti ne smeta, ali tada sam mogao da dozvolim to pravo, jer je u statutu pisalo da može i stariji od 27 godina (kad sam bio predsednik omladine); ali ovde nema tog prava predsednika Skupštine, nego ima obaveza predsednika Skupštine da obezbedi uslove da radi Skupština i da gospodina Stamenkovića odstrani iz sale. Molim predsednika Skupštine da to uradi.
Nažalost, neodgovorni poslanici krše i mnoge druge dužnosti, kao što je, recimo, dužnost iz člana 217. - da učestvuju u radu Narodne skupštine, pa i u obezbeđivanju kvoruma. Što se tiče narodnog poslanika Dragoljuba Stamenkovića, on nije elektronski evidentiran i, prema tome, kao da se ne nalazi u sali, ne znam zašto vam to smeta. Molim službu obezbeđenja da, u skladu sa članom 105. stav 5, izvrši meru udaljenja narodnog poslanika Dragoljuba Stamenkovića i određujem pauzu. [[Žagor u sali. Poslanici, sa mesta: Zašto pauza?]] Molim službu obezbeđenja da izvrši svoj posao. Da li se još neko od ovlašćenih učesnika u raspravi javlja za reč o amandmanu na član 17. koji je podneo narodni poslanik Dragan Marković? Ima reč, kao ovlašćeni predstavnik, narodni poslanik Borislav Pelević. Nemate pravo na repliku, po kom osnovu? Uopšte vas nisam uvredila, samo sam rekla da je ovlašćenje manjkavo i da sam mogla da ga ne prihvatim, ali evo prihvatam ga.
Poštovani građani Srbije, dame i gospodo narodni poslanici, uvaženo predsedništvo, imam pravo na repliku, jer ste me vi kao predsednik Skupštine, gospođo Mićić, pomenuli nekoliko puta, a juče ste mi neovlašćeno i protiv Poslovnika zabranili da govorim, iako postoji pismeno ovlašćenje koje smo mi uredno predali pre početka ove sednice. Da vas podsetim, povodom nekoliko tačaka ove sednice, ovog zasedanja, govorio sam i vama to tada nije smetalo. Kada je trebalo da se govori o ministarstvima, vi ste mi uskratili pravo na to. Član 38. Poslovnika kaže: "U toku sednice Narodne skupštine, poslanička grupa može ovlastiti jednog svog člana da predstavlja poslaničku grupu po određenoj tački dnevnog reda, o čemu predsednik poslaničke grupe pismeno obaveštava predsednika Narodne skupštine, najkasnije do otvaranja rasprave po toj tački dnevnog reda". To smo uradili i to radimo od kada zaseda ovaj saziv Narodne skupštine. Prema tome, ne znam iz kojih razloga, ali vi ste mi juče uskratili moje poslaničko pravo da govorim. Želim da se izvinim ovom visokom domu što nisam adekvatno obučen za ovu sednicu, ali nisam ni očekivao da ću danas govoriti, jer nisam ni očekivao da ćete mi se izviniti. Vaše izvinjenje mogu da prihvatim iz dva razloga: prvo, zato što ste vi dama, a kao džentlmen treba da prihvatim vaše izvinjenje; a drugo, što ste vi moja Užičanka, jer je moja tazbina iz Užica; ali ne mogu da prihvatim, kao narodni poslanik, vaše izvinjenje, jer ste vi kao predsednik Skupštine prekršili Poslovnik i uskratili mi poslaničko pravo da govorim. Zato vas molim, ukoliko imate političke odgovornosti, da podnesete ostavku i da nas poštedite vašeg kršenja Poslovnika ubuduće. Mi više ne vidimo svrhu učešća u radu ove skupštine, s obzirom da je na delu politički teror predsednika Skupštine i vladajuće koalicije, i mi od danas napuštamo Narodnu skupštinu, do daljeg. Hvala. (Goran Cvetanović traži reč povodom Poslovnika.)
Nemate pravo, on je imao repliku, nemate pravo. Gospodine Cvetanoviću, izričem vam drugu opomenu zbog povrede člana 99. Molim vas da se udaljite sa govornice, pošto niste dobili reč. Pošto odbijate da se udaljite sa govornice, sledeća mera je oduzimanje reči i izriče vam tu meru. Ponovo vas molim da se udaljite sa govornice i da nam omogućite da dalje radimo. Pošto narodni poslanik Goran Cvetanović odbija da se udalji sa govornice, a nije imao pravo ni da joj priđe, kršio je član 99. jer nije dobio reč, predlažem Narodnoj skupštini da donesemo meru udaljenja narodnog poslanika Gorana Cvetanovića. Stavljam predlog na glasanje. Za 119, protiv tri, uzdržanih nema, nije glasalo 23, od 145 narodnih poslanika. Konstatujem da je Narodna skupština donela odluku o primenjivanju mere udaljenja za narodnog poslanika Gorana Cvetanovića. Molim vas da ispoštujete odluku Narodne skupštine, da ispoštujete odluku parlamenta i da napustite govornicu, da se udaljite iz sale. Pošto narodni poslanik Goran Cvetanović odbija da izvrši odluku koju je donela Narodna skupština, molim službu obezbeđenja da, u skladu sa članom 105. stav 5, izvrši svoju dužnost. Određujem pauzu. [[Posle pauze.]] Dame i gospodo narodni poslanici, molim vas da radi određivanja kvoruma ubacite identifikacione kartice u poslaničke jedinice. Konstatujem da imamo kvorum i da možemo nastaviti rad. Povreda Poslovnika,predsednik poslaničke grupe DOS Čedomir Jovanović, izvolite. (Pre Čedomira Jovanovića, za govornicu izlazi narodni poslanik Dragan Čolić.) Dame i gospodo nardoni poslanici, imam jedan predlog. To je primena člana 105. stav 2. koji kaže: "Mera udaljenja sa sednice može se izreći narodnom poslaniku i bez prethodno izrečenih mera, u slučaju fizičkog napada, odnosno drugog sličnog postupka kojim se ugrožava fizički ili moralni integritet učesnika sednice, u zgradi Narodne skupštine". Na osnovu ovog člana 105. stav 2. predlažem da se poslanicima Srpske radikalne stranke, koji su danas učestvovali u fizičkim napadima i rušenju moralnog integriteta Narodne skupštine, izrekne mera udaljenja. To su sledeći narodni poslanici: Veroljub Arsić, Slobodan Janjić, Branislav Blažić, Nataša Jovanović, Petar Jojić, Stevan Kesejić, Zlatan Jovanović ..... (Narodni poslanici su ustali i nastala je gužva u sali. Nataša Jovanović poliva predsednika Narodne skupštine). ..... Ljubomir Kragović i svi ostali.
Molim sve narodne poslanike Demokratske opozicije Srbije da ne odgovaraju na provokacije i da na verbalno i fizičko nasilje ne odgovaraju nasiljem. Poslanici Demokratske stranke, molim vas, bez nasilja u Skupštini. Ostavite službu obezbeđenja da obavi posao. Određujem pauzu od pet minuta i očekujem za pet minuta poslanike DOS-a u Skupštini Srbije. Još jedanput molim poslanike Srpske radikalne stranke da zaborave stranačke direktive, da služe Srbiji i da sednu na svoja mesta. Molim poslanike prisutne u sali da se izjasne o predlogu predsednice Narodne skupštine Nataše Mićić da se poslanici, čija je imena pročitala, koji su učestvovali u destrukciji Skupštine.... Da li će narodni poslanici Srpske radiklane stranke zauzeti svoja mesta? Molim sve narodne poslanike da zauzmu svoja mesta u poslaničkim klupama. Molim narodne poslanike da nastavimo rad sednice Narodne skupštine Republike Srbije. Predsednica Narodne skupštine je pročitala osnov, iz Poslovnika Narodne skupštine, na osnovu kojeg je predložila meru udaljenja sa sednice Narodne skupštine, bez prethodnih izrečenih opomena, narodnim poslanicima Srpske radikalne stranke, koji su učestvovali u fizičkim sukobima sa predstavnicima obezbeđenja. Molim poslanike da se izjasne o ovom predlogu. Za 119, protiv niko, uzdržanih jedan, nije glasalo 11, od ukupno 131 narodnog poslanika. Konstatujem da je Narodna skupština prihvatila predlog predsednice Narodne skupštine. Određujem pauzu do 15,00 časova, kada ćemo nastaviti rad sednice Narodne skupštine, po predviđenom dnevnom redu. Hvala vam.
Poštovane dame i gospodo, molim vas da, radi utvrđivanja kvoruma, ubacite identifikacione kartice u vaše poslaničke jedinice. Konstatujem da imamo kvorum i da možemo nastaviti rad. Pošto nisam bila u mogućnosti da pročitam čitav spisak poslanika Srpske radikalne stranke za koje sam tražila primenu člana 105. o meri udaljenja koja se izriče narodnim poslanicima i bez prethodno izrečenih mera, u slučaju fizičkog napada, odnosno drugog sličnog postupka kojim se ugrožava fizički ili moralni integritet učesnika sednice, predlažem da pročitam ostale poslanike koje nisam uspela u prepodnevnom delu sednice. To su narodni poslanici: Miroljub Veljković, Božidar Vujić, Srboljub Živanović, Lazar Marjanski, Vitomir Plužarević, Dragan Čolić, Božidar Vučurović i Stevo Dragišić. Predlažem da se prema ovim narodnim poslanicima primeni mera udaljenja i da Narodna skupština o tome donese odluku. Stavljam na glasanje ovaj predlog. Za 121, protiv niko, uzdržanih nema, nije glasalo šest, od ukupno 127 narodnih poslanika. Konstatujem da je Narodna skupština donela odluku o meri udaljenja za navedene narodne poslanike. Sada stavljam na glasanje amandman na član 17. koji je podneo narodni poslanik Dragan Marković. Da li se neko javlja za reč? (Ne.) Za nije bilo, protiv 122, uzdržanih nema, nije glasalo devet, od 131 narodnog poslanika. Konstatujem da Narodna skupština nije prihvatila ovaj amandman. Narodni poslanici Rajko Baralić i Branko Ružić zajedno su, jednim amandmanom, predložili izmenu člana 18. i da se posle člana 18. doda novi član 18a. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li podnosioci amandmana žele reč? Reč ima narodni poslanik Rajko Baralić.
Dame i gospodo narodni poslanici, žalim što radimo u atmosferi koja ne dolikuje parlamentu jedne ozbiljne države u kojoj želimo svi da živimo. (Glas iz sale: Bože, Rajko.) Zorane, ja nisam bog. Ako ti tako moje pojavljivanje doživljavaš, onda to nije dobro po tebe. Podneo sam sa gospodinom Ružićem u ime SPS-a amandman na član 18, sa željom da se popravi jedno rešenje koje je bilo u zakonu, ali s obzirom da građani Srbije nisu imali prilike da čuju uvodno izlaganje u vezi sa zakonom koji je danas ovde predmet rasprave, s obzirom da nisu čuli izvestioce nadležnih odbora, ono što bih eventualno danas govorio o amandmanu moglo bi biti bespredmetno. Zašto je tako neka pokušaju da odgovore oni koji za ovako nešto snose odgovornost pred građanima Srbije. Ne može se nijedan zakon, bez obzira na okolnosti u kojima se donosi, donositi na način da narodni poslanici, javnost Srbije i novinari budu lišeni elementarnog prava da postoji izlaganje u vezi sa zakonom koji treba da se izglasa. Uzalud je obećanje da će to biti učinjeno na kraju, da će to ministar učiniti lično. To je post festum, to nije dobro, i nemojmo to da radimo. Nemojmo to da radimo, bez obzira šta su čije namere ovde. Ružić i ja smo predložili da se razdvoji ministarstvo koje u ovim izmenama i dopunama zakona definiše kulturu i informisanje u jednom ministarstvu; tako da i kultura i informisanje dobiju po jedno ministarstvo. Smatramo da bi to rešenje bilo bolje, smatramo da kultura kao takva zaslužuje da ima posebno ministarstvo, a informisanje posebno, zato što u zemlji u kojoj postoji 204 elektronska medija, na stotine ili hiljade listova, u kojoj je akreditovano ko zna koliko novinara iz redakcija drugih država, informisanje zaslužuje da ima posebno ministarstvo. To je suština predloga našeg amandmana. Žalim zbog okolnosti u kojima o ovom zakonu i amandmanima raspravljamo.
Da li još neko želi reč? Izvolite, narodni poslanik Zoran Anđelković, ovlašćeni predstavnik poslaničke grupe SPS.
Dozvolite mi prvo da vas zamolim da ubuduće poštujete Poslovnik. Da smo poštovali Poslovnik, kako sam vas upozorio, u članu 105. .... Dobro, dobro, znam da ste vi nervozni, pa bi voleli da se ovo završi za pet minuta, da ne radimo uopšte. Ako niste nervozni, saslušajte lepo, fino. Nemate razloga da se nervirate.
Nismo nervozni, samo tražimo da se poštuje Poslovnik. Prema tome, dobili ste reč da obrazložite amandman koji je podnela grupa poslanika iz vaše poslaničke grupe.
Onda ću prvo po Poslovniku, pa o amandmanu.
Dobili ste reč povodom amandmana i molim vas da obrazložite amandman.
Javiću se posle po Poslovniku. Znači, kada je reč o ovom amandmanu, jasno mi je i drago mi je što je Vlada Srbije prihvatila i shvatila da je pogrešila kada je ukinula Ministarstvo informisanja. Sada ga, kao jedan dodatak, priključuje Ministarstvu kulture. Mislim da je nemoguće priključiti ga Ministarstvu kulture. Kada je reč o informisanju, neophodno je doneti zakon o informisanju i uokviru toga predvideti nadležnosti ministarstva za informisanje. S jedne strane, lako je ukinuti jedan zakon. Kada se ne donese drugi, dolazi se do potpunog pravnog vakuuma i pravnog haosa u informisanju. S druge strane, na ovom zasedanju imamo i zakon koji treba da reši pitanje radiodifuzije. Ali, ni u njemu se ne vidi mesto ministarstva za informisanje, odnosno dela ministarstva predviđenog u Ministarstvu kulture. Zato mislimo da je izuzetno važno, u uslovima u kojima želimo da gradimo slobodno informisanje, da se biro za komunikacije Vlade Republike Srbije ukine, a da se formira ministarstvo za informisanje, koje bi se bavilo informisanjem svih građana, a ne samo informisanjem Vlade Republike Srbije. To bi bilo transparentno i demokratski. Zato mislim da bi trebalo podržati ovaj amandman.
Da li još neko želi reč? (Ne.) Stavljam na glasanje amandman. Za 14, protiv 118, uzdržanih dva, nije glasalo 9, od 143narodna poslanika. Konstatujem daNarodna skupština nije prihvatila ovaj amandman. Povreda Poslovnika, narodni poslanik Zoran Anđelković.
Niste mi dali u paketu, šta da radim. Nije mi teško da prošetam. Dobro ljudi, isterali ste ove iz DSS, isteraste radikale, isterali ste Pelevića, tj. stranku Srpskog jedinstva, jedino smo mi ostali. Ako hoćete i mi da odemo, mi ćemo da odemo. Recite, nije nikakav problem. Ako hoćete da radimo, dozvolite. Znači, u članu 105. jasno piše da ukoliko predsednik Skupštine odredi meru isključenja poslanika, udalji ga sa sednice, onda određuje pauzu do izvršenja mere udaljenja. Zbog toga što ova mera nije izvršena, zbog toga što predsednica Skupštine nije odredila pauzu radi izvršenja mere udaljenja, došlo je do ekcesa u ovoj skupštini. Time je prekršen Poslovnik. Vi možete da kažete da nije prekršen - molim. Tražim da se glasa o povredi Poslovnika od strane predsednice, jer je svojim neprimenjivanjem Poslovnika dovela do toga da dođe do haosa u republičkom parlamentu i do sukoba između DOS-a i Srpske radikalne stranke. Nijedobro ni jedni ni drugi što su napravili haos, ali je predsednica Skupštine zbog toga odogovorna, pa molim da se o tome glasa.
Stavljam na glasanje predlog narodnog poslanika Zorana Anđelkovića da je povređen član 105. Poslovnika Narodne skupštine. Za 23, protiv 117, uzdržan jedan, nije glasalo pet, od 146 narodnih poslanika. Konstatujem da je Narodna skupština donela odluku da nije povređen član 105, koji je reklamirao narodni poslanik Zoran Anđelković. Na član 20. amandman, sa ispravkom, zajedno su podneli narodni poslanici Srđa Popović, Siniša Mitrović, Vojislav Janković, Gordana Čomić, Ivan Andrić i Milan Stanimirović. Vlada nije prihvatila ovaj amandman, a povodom ispravke je mišljenja da ona nije od uticaja na dato mišljenje o amandmanu. Odbor za pravosuđe i upravu nije prihvatio ovaj amandman. Zakonodavni odbor smatra da je amandman, sa ispravkom, pravno moguć. Reč ima narodni poslanik Srđa Popović, predstavnik podnosilaca amandmana.
Ovo je jedan od amandamna koji je podnela grupa narodnih poslanika, po dogovoru na Odboru za životnu sredinu. Izuzetno mi je žao što je danas, zbog ponašanja nekih poslanika, praktično tema bačena u drugi plan. Moram da ponovim da mi je izuzetno drago da su se i na Odboru za životunu sredinu predstavnici poslaničkih grupa saglasili oko onoga što je zaista važno i što se danas odlučuje u ovoj skupštini, a to je formiranje jakog i nadležnog ministarstva za zaštitu prirodnih bogatstava i životne sredine. U tom smislu, pozivam vas da svojim glasanjem podržite amandman i da tako uradimo ono na šta smo se, kao poslanici, obavezali na početku rada ove skupštine - da utvrdimo jasnu politiku u ovoj važnoj oblasti.
Da li još neko želi reč? (Ne.) Stavljam na glasanje amandman. Za 98, protiv 21, uzdržanih 12, nije glasalo 15, od 146 narodnih poslanika. Konstatujem da je Narodna skupština većinom glasova prihvatila ovaj amandman. Na član 20. amandman su zajedno podneli narodni poslanici Golub Rajić i Hranislav Perić. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Reč ima podnosilac amandmana narodni poslanik Golub Rajić.
Poštovano predsedništvo, dame i gospodo narodni poslanici, na dnevnom redu Narodne skupštine je Predlog zakona o ministarstvima, koji je podnela Vlada Republike Srbije, verovatno sa ciljem da dobije na vremenu i nekim kozmetičkim izmenama, bar za kratko, produži sebi mandat, posle vrlo loših rezultata za godinu i po dana. Poslednje izmene Zakona o ministarstvima su bile u januaru 2001. godine i činjenica je da su uočeni određeni problemi i određeni nedostaci. Teži se promenama ovog zakona. Premijer je u svom ekspozeu rekao"da je Vlada dobila mandat da sprovede promene, a ne da vlada; delovaće po zakonima i u u okviru zakona; biće to nekorumpirana vlast; građani će imati ličnu i imovinsku bezbednost; uspostaviće se kvalitetan menadžment u preduzećima; prestaće kriminal i zloupotrebe. " Činjenica je da ništa od toga nije urađeno, čak je situacija još i gora. Vlada je donela puno uredbi, a parlamentu ponudila samo dva-tri sistemska zakona. Sve ostalo je kozmetika, i pored obećanja da će se izgraditi instrumenti kontrole Vlade. U predloženom zakonu, član 20, najbitnije je da se otvara novo ministarstvo i to ministarstvo za zaštitu prirodnih bogatstava i životne sredine. Šteta je što je to ministarstvo, kao ministarstvo ekologije, bilo ukinuto. Sa kolegom Perićem sam predložio amandman na član 20, da se on menja i da glasi da Ministarstvo za zaštitu prirodnih bogatstava i životne sredine obavlja poslove državne uprave i sve ono što sledi, u celosti, uz dodatak na kraju - "politiku šumarstva, kontrolu semena i sadnog materijala u šumarstvu, kao i druge poslove određene zakonom." To smo obrazložili time da je predloženom izmenom, pored poslova koji su do sada bili obuhvaćeni delokrugom rada ovog ministarstva, njegova nadležnost proširena unošenjem poslova koji se odnosena šumarstvo. Vlada nije prihvatila ovaj amandman, obrazlažući da su šmarstvo i lovstvo funkcionalno povezani i uslovljeni razvojem poljoprivrede, jer se međusobno dopunjuju na raspoloživom obradivom poljoprivrednom i šumskom zemljištu i iz tih razloga je neophodan jedinstven i usklađen razvoj navedenih oblasti u okviru jednog ministarstva. Sporno je što tu i dalje ima preplitanja sa Ministarstvom poljoprivrede, šumarstva i vodoprivrede. Zar šume i vode nisu prirodna bogatstva i činioci životne sredine? Zar nije bolje da su šume i vode pripale ovom novom ministarstvu ili bar poslovi zaštite. Poljoprivreda, kao grana privrede, ionako je sama za sebe složena i imamo dosta problema da bi rezultati bili bolji, pa mislim da je bolje da je ovo prebačeno bar još na jedno ministarstvo. Mi danas imamo da je ministar poljoprivrede, vodoprivrede i šumarstva jednostranim aktom preneo vode Srbije na upravljanje Javnom preduzeću "Srbijašume". To je kao kada bi mesar radio za strugom. Zar nije bilo bolje da je to na neki drugi način regulisano. Činjenica je da su svi amandmani podneti na član 20.slični i stav Odbora za zaštitu životne sredine je bio jednoglasan, bez obzira na političku pripadnost, da se ovom ministarstvu prošire nadležnosti. Zahvaljujem.
Hvala. Da li se još neko javlja za reč o ovom amandmanu? Izvolite, reč ima narodni poslanik Zoran Anđelković, ovlašćeni predstavnik poslaničke grupe SPS za ovu tačku dnevnog reda.
Moram da kažem, mi inače podržavamo formiranje ministarstva za zaštitu životne sredine. To je neophodno i to je takođe na onoj liniji vraćanja reformskom zakonu, koji je postojao u ovom republičkom parlamentu do sredine januara 2001. godine. To nije sporno. Uostalom, ministarstvo za zaštitu životne sredine je bilo neophodno formirati jer je toliko za godinu i po dana zagađena životna sredina da je neophodno da postoji vladin resor koji bi se bavio malo pročišćavanjem te životne sredine. Ali, ubeđen sam i mislim da je bilo neophodno ovim predlogom zakona predložiti i uvođenje ministarstva za UJDI i Građanski savez i da na čelu tih ministarstava bude Tanić, kako bi se rešio problem svih ovih komunikacija koje imaju oko tih raznih insajdera.
Zahvaljujem. Da li se još neko javlja za reč o ovom amandmanu? (Ne.) Stavljam na glasanje amandman. Za 21, protiv 118, uzdržanih nema, nije glasalo osam, od 147 narodnih poslanika. Konstatujem da Narodna skupština nije prihvatila ovaj amandman. Narodni poslanik Dragan Marković podneo je amandman kojim je predložio da se posle člana 20. doda novi član 20a. Vlada, Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Podnosilac amandmana nije prisutan. Da li neko drugi od ovlašćenih učesnika u raspravi želi reč? (Ne.) Stavljam na glasanje amandman. Za 21, protiv 120, uzdržanih nema, nije glasalo šest, od 147 narodnih poslanika. Konstatujem da Narodna skupština nije prihvatila ovaj amandman. Na član 23. amandman je podneo narodni poslanikVelimir Simonović. Vlada, Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li neko želi reč? Izvolite, reč ima narodni poslanik Velimir Simonović.
Dame i gospodo, ovim amandmanom pokušavam da pomognem jednoj od najstarijih naučnih ustanova kod nas - Astronomskoj opservatoriji. Ako ste čitali moje obrazloženje videli ste da je ona osnovana zajedno sa Meteorološkom 1887. godine; zatim je 1924. godine razdvojeno: posebno meteorologija, a posebno astronomija. Na čelu te ustanove, bili su naši poznati naučnici: prvo, njen osnivač Milan Nedeljković; zatim, od 1924. godine naš poznati naučnik, akademik, astronom Vojislav Mišković; zatim takođe naš veliki naučnik akademik Milutin Milanković; a sa Astronomijom je sarađivao i naš poznati matematičar, akademik Radivoje Kašanin itd. da ne ređam one mlađe, takođe poznate astronome koji su radili u toj ustanovi ili su je vodili. Na neki volšeban način, pre nekoliko godina, astronomska opservatorija je izbačena iz budžeta i prebačena na finansiranje Ministarstvu za nauku i tehnološki razvoj. Pošto to ministarstvo nema dovoljno para i ono finansira samo projekte, onda za ovu godinu nisu pokriveni svi ljudi u toj ustanovi, a oni obavljaju poslove koji se i ne mogu uzeti kao projekti, nego obavljaju čitav niz poslova koji su državna služba. Navešću vam samo nekoliko. To je, recimo, služba vremena, i Astronomska opservatorija daje uvek podatke o tačnom vremenu; u vezi je sa Opservatorijom u Parizu, da bi to mogla lepo da radi, a to je važno za naše različite državne službe koje moraju da imaju tačno vreme. Druga je služba za Sunce, posmatranje sunčevih aktivnosti i njihov uticaj na život na zemlji, na medicinu i na razne druge službe. Zatim, služba geodetskih koordinata; pa služba o tzv. okultacijama (nebeskih tela). To su državne službe koje se ne mogu finansirati kao projekti. To se mora finansirati iz budžeta. Zato predlažem da se izmeni član 23. utoliko što će se kao posebna organizacija, gde se nalazi i Republički zavod za statistiku, Republički hidrometeorološki zavod i Republički geodetski zavod, pod tačkom 8) navesti Astronomska opservatorija u Beogradu. Na taj način bi možda moglo da se popravi njeno finansiranje za ovu godinu, jer ne bi bilo dobro da za vreme naše vlasti Astronomska opservatorija počne da odumire. Vlada je odgovorila da ne prihvata moj amandman, pa kaže - biće donet novi zakon o naučno-istraživačkoj delatnosti, kojim će se ujedno detaljno sagledati i regulisati specifični položaj Astronomske opservatorije. Nisam zadovoljan tim odgovorom. Prvo, ne verujem da će se usvojiti taj zakon do kraja ove godine, a ako bi se takav zakon i doneo u neko dogledno vreme i popravio položaj Astronomske opservatorije, mi ćemo je lako ukloniti iz člana 23. ovog zakona. Odmah da vam kažem i to da ako ministar Đelić, a oni će ići da ga posete ovih dana, ako uspeju da dođu do njega, ne dodeli malo para iz budžetskih rezervi, bogami neće valjati; kao što rekoh malopre, Astronomska opservatorija će početi da odumire. Jutros su mi javili telefonom da su u 2002. godini primili samo plate za januar i februar, i to bedne plate. Imam i podatke, ali ih nisam poneo da mogu da vam ih prikažem. Sada im je gospodin Domazet obećao da će im dati krajem meseca ili u junu platu za mart.
Gospodine Simonoviću, upozoravam vas na prekoračenje vremena. Da li se još neko javlja za reč od ovlašćenih učesnika u raspravi? (Ne.) Stavljam na glasanje amandman. Za 61, protiv 69, uzdržanih deset, nije glasalo osam, od 148 narodnih poslanika. Konstatujem da Narodna skupština nije prihvatila ovaj amandman. Narodni poslanikVelimir Simonović podneo je amandman kojim je predložio da se posle člana 30. doda novi član 30a. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li neko želi reč? Izvolite, reč ima narodni poslanik Velimir Simonović.
Razume se da taj amandman nema više nikakvog smisla, ali sam došao samo da kažem - gospođo Mićić, pa morate imati malo više osećanja mere kada treba govornika da prekinete, a kada ne.
Gospodine Simonoviću, trudim se, pustila sam vas, jedan minut ste prekoračili, ali moja je obaveza da vas upozorim kada prekoračite vreme. Ukoliko to ne uradim, onda kršim Poslovnik. Stavljam na glasanje amandman. Za 36, protiv 96, uzdržanih pet, nije glasalo 12, od 149 narodnih poslanika. Konstatujem da Narodna skupština nije prihvatila ovaj amandman. Na član 31. amandman su zajedno podneli narodni poslanici Srđa Popović, Siniša Mitrović, Vojislav Janković, Gordana Čomić, Ivan Andrić i Milan Stanimirović. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li predstavnik podnosilaca amandmana želi reč? (Ne.) Da li neko drugi od ovlašćenih učesnika u raspravi želi reč? (Ne.) Stavljam na glasanje amandman. Za 108, protiv 9, uzdržanih pet, nije glasalo 28, od 150 narodnih poslanika. Konstatujem da je Narodna skupština većinom glasova prihvatila ovaj amandman. Na član 31. amandman je podneo narodni poslanik Dragan Marković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Podnosilac amandmana nije prisutan. Da li neko drugi želi reč? (Da.) Narodni poslanik Zoran Anđelković, ovlašćeni predstavnik poslaničke grupe SPS-a.
Imajući u vidu da je ovo poslednji amandman na ovaj zakon (ili zadnji, kako hoćete), kao i način na koji je ovaj zakon usvojen u načelu i kako se vodi rasprava o njemu, a polazeći od činjenice da je Dragoljub Stamenković, koji je bio isključen sa Skupštine ili iz rada Skupštine, glasao o jednom amandmanu, mi nećemo učestvovati u glasanju o ovom zakonu. Sačekaćemo u holu da vi to lepo završite.
Da li se još neko prijavljuje za reč od ovlašćenih učesnika u raspravi o ovom amandmanu? (Ne.) Stavljam na glasanje amandman. Za nije bilo, protiv 122, uzdržanih nema, nije glasalo 7, od 129 narodnih poslanika. Konstatujem da Narodna skupština nije prihvatila ovaj amandman. Na član 32. amandman je podnela Vlada Republike Srbije. Odbor za pravosuđe i upravu je prihvatio ovaj amandman, a Zakonodavni odbor smatra da je amandman pravno moguć, pa konstatujem da je ovaj amandman postao sastavni deo Predloga zakona. Na član 32. amandman su zajedno podneli narodni poslanici Srđa Popović, Siniša Mitrović, Vojislav Janković, Gordana Čomić, Ivan Andrić i Milan Stanimirović. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li predstavnik podnosilaca amandmana želi reč? (Ne.) Da li neko drugi od ovlašćenih učesnika u raspravi želi reč? (Ne.) Stavljam na glasanje amandman. Za 112, protiv dva, uzdržanih devet, nije glasalo 6, od 129 narodnih poslanika. Konstatujem da je Narodna skupština većinom glasova prihvatila ovaj amandman. Na član 32. amandman je podneo narodni poslanio Dragan Marković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Podnosilac amandmana nije prisutan. Da li neko drugi od ovlašćenih učesnika u raspravi želi reč? (Ne.) Stavljam na glasanje amandman. Za nije bilo, protiv 122, uzdržana dva, nije glasalo pet, od 129 narodnih poslanika. Konstatujem da Narodna skupština nije prihvatila ovaj amandman. Na član 35. amandman je podnela Vlada Republike Srbije. Odbor za pravosuđe i upravu je prihvatio ovaj amandman, a Zakonodavni odbor smatra da je amandman pravno moguć, pa konstatujem da je ovaj amandman postao sastavni deo Predloga zakona. Na član 39. amandman su zajedno podneli narodni poslanici Srđa Popović, Siniša Mitrović, Vojislav Janković, Gordana Čomić, Ivan Andrić i Milan Stanimirović. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li se neko od ovlašćenih učesnika u raspravi javlja za reč o ovom amandmanu? (Ne.) Stavljam na glasanje amandman. Za 113, protiv tri, uzdržanih devet, nije glasalo četiri, od 129 narodnih poslanika. Konstatujem da je Narodna skupština prihvatila ovaj amandman. Narodni poslanik Dragan Marković podneo je amandman kojim je predložio da se posle člana 39. doda novi član 39a. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Podnosilac amandmana nije prisutan. Da li se neko od ovlašćenih učesnika u raspravi javlja za reč o ovom amandmanu? (Ne.) Stavljam na glasanje amandman. Za nije bilo, protiv 125, uzdržan jedan, nije glasalo tri, od 129 narodnih poslanika. Konstatujem da Narodna skupština nije prihvatila ovaj amandman. Pošto smo završili pretres Predloga zakona u pojedinostima i odlučivanje o amandmanima, pitam da li želi reč predstavnik predlagača, ministar pravosuđa gospodin Vladan Batić? (Da.) Izvolite.
Uvažena gospođo predsednice, cenjeno predsedništvo, dame i gospodo narodni poslanici, poštovani posmatrači, poslednja reorganizacija ministarstava i organa uprave u njihovom sastavu i posebnih organizacija izvršena je izmenama važećeg Zakona o ministarstvima u januaru 2001. godine. U proteklom vremenskom periodu uočena je potreba da se postojeća organizacija i raspodela nadležnosti u okviru delokruga pojedinih ministarstava poboljša. Pre svega, to se odnosi na dva nova ministarstva - to je ministarstvo za zaštitu prirodnih bogatstava i životne sredine što je jednostavno u duhu vremena u kome živimo. Sa sa druge strane, donet je Zakon o lokalnoj samoupravi i postoji želja da afirmišemo lokalnu samoupravu, da izvršimo decentralizaciju, regionalizaciju Srbije i da afirmišemo modernu reformu javne uprave. Neophodno je bilo formirati ministarstvo za državnu upravu i lokalnu samoupravu jer nije moguće da se taj posao valjano obavlja u okviru jednog glomaznog Ministarstva pravde i lokalne samouprave. Ostala rešenja manje-više znače poboljšanja, znače preraspodelu nadležnosti, znače neki logički sklop okolnosti i mislim da tu ništa nije toliko bitno da bi se izazvala takva polemika. Inače, zakon o ministarstvima je menjan 11 puta, menjan je i dopunjavan, a ovo je novi Zakon o ministarstvima, ovo nisu izmene i dopune Zakona o ministarstvima. Tokom polemike ovde u parlamentu, i u javnosti, čulo se da je postojeća vlada ili buduća vlada jedna od najglomaznijih i najskupljih u Evropi. Da vidimo kakav je jezik činjenica: vlada Mirka Marjanovića, koja je dugo vremena obitavala na ovim prostorima, imala je ukupno 35 članova, i to predsednika, potpredsednika, šest ministara bez portfelja i 23 ministra. Vlada Republike Srbije kada je izabrana, 25. januara 2001. godine, imala je ukupno 24 člana - predsednika, sedam potpredsednika i 16 ministara, budući da je gospodin Mihajlović bio istovremeno i potpredsednik i ministar unutrašnjih poslova. Sadašnje stanje je: predsednik, četiri potpredsednika i 15 ministara. Po Predlogu zakona o ministarstvima, ako ne bude nekih novih potpredsednika, Vlada bi ponovo imala ukupno 24 člana. Toliko što se tiče glomaznosti Vlade. Što se tiče troškova, Vlada je u 2000. godini potrošila 10% više od planiranog iznosa. U 2001. godini, sadašnja republička vlada, od planiranih 75 miliona i 400 hiljada dinara, potrošila je 66.688.004 dinara ili 88,45% planiranih rashoda. U 2002. godini dakle, u ovoj godini, planirana su sredstva u iznosu od 112.243.000 dinara. Za prvi kvartal utrošeno je samo 14 miliona, skoro dvostruko manje od planiranog. Molim vas da saslušate ove podatke. Poređenja radi, Vlada SRJ, Savezna vlada, koja uzgred budi rečeno nije ništa naročito mnogo uradila u 2000. godini i koja ima deset članova, ima planirana sredstva od 194.831.000 dinara,što je skoro dvostruko više od planiranih sredstava za Vladu Republike Srbije. Još jedna paralela. Za kabinet predsednika SRJ planirana su sredstva od 43.550.000 dinara za ovu godinu ili skoro milion i po maraka. Ako imamo u vidu što je Vlada Republike Srbije potrošila u prvom kvartalu, ako se tako nastavi otprilike će biti identičan utrošak sredstava iz budžeta za rad Vlade Republike Srbije i kabinet SRJ. Toliko što se tiče priče o troškovima i glomaznosti Vlade. Dakle, smatram da je ovo jedan zakon koji je nužan u ovom momentu. Predlažem narodnom parlamentu da ga usvoji. Hvala. [[Aplauz.]]
Zahvaljujem ministru gospodinu Vladanu Batiću. Zaključujem pretres Predloga zakona u pojedinostima. Stavljam na glasanje Predlog zakona o ministarstvima u celini. Za 127, protiv niko, uzdržanih nema, svi su glasali, od ukupno 127 prisutnih narodnih poslanika. Konstatujem da je Narodna skupština jednoglasno usvojila Predlog zakona o ministarstvima u celini. [[Aplauz.]] Vi ste rekli da ste napustili sednicu. Ne držite datu reč? Izvolite, povreda Poslovnika.
Bio sam vrlo precizan i rekao sam da ćemo sačekati glasanje u ovom hodniku, ali nismo napustili sednicu. To je različita stvar. Prema tome, molim da se tako tumači kako sam i rekao. Tražim da se utvrdi kvorum, zato što je evidentno iz listinga o glasanju - Stanko Kovačević, na primer, Leila Ruždić ne znam da li je tu i tako... (Iz sale: tu je.) Leila je tu, izvinite, zadovoljstvo mi je. Stanka Kovačevića nisam video da je ovde. (Iz sale: Izašao je.) Pa sada izašao, ipak molim da utvrdimo kvorum. (Ministar Batić, sa mesta: Utvrđuje se kvorum za nastavak rada.)
Dame i gospodo narodni poslanici, ovim izlaganjem se u stvari ponovo vrši degradacija Narodne skupštine i dovode se u pitanje odluke Narodne skupštine. Ne znam odakle vama listing, pošto je procedura da morate meni da se obratite i da ja tražim, a što se tiče poslanika koje ste naveli, narodna poslanica Leila Ruždić je prisutna. Ne moramo na svaku vašu primedbu da reagujemo, naročito zato što vi ne poštujete Poslovnik. Dame i gospodo narodni poslanici, na osnovu člana 95. stav 2, određujem pauzu u radu sednice Narodne skupštine, a o nastavku ćete biti obavešteni blagovremeno i pismeno. Prijatno.